Ny roman fra Knausgård til høsten
Romanen kommer på Oktober forlag, samme forlag som har gitt ut de seks «Min kamp»-bøkene som nå går sin seiersgang rundt om i verden. Etter det VG kjenner til kommer romanen allerede til høsten, og det skal også være en til underveis. Oktober forlag vil ikke uttale seg om de nye utgivelsene. «Min kamp. Fjerde bok» ble nylig lansert i USA og Storbritannia til strålende kritikker, og den gikk rett inn på New York Times’ prestisjetunge bestselgerliste. Den tredje boken var med på en rekke lister over Årets bøker i amerikanske og britiske medier. Da VG møtte forfatteren i høst lo han bare da vi spurte om ryktene om at han skrev på en ny roman. – Hehe, det kan hende, og det kan hende at jeg ikke gjør det. Men jeg tenker at jeg må skrive bedre neste gang, og at det er utrolig vanskelig når alt dette ble en sånn suksess, sa han til VG og fortalte at han gjerne skulle ha brukt fem år ekstra på «Min kamp». – Jeg skrev så utrolig fort, og en stund etterpå tenkte jeg at jeg har brukt opp historien min, at jeg skulle brukt lengre tid på å komponere og strukturere bedre. Men nå var det jo en gang sånn det ble, sa Knausgård. I høst ga han ut fotball-VM-bok sammen med den svenske forfatteren og Brasil-eksperten Fredrik Ekelund. Den er formet som brev mellom ham og Ekelund, og Knausgårds brev virker nærmest som en fortsettelse på «Min kamp». – Ja, det er «Min kamp» uten smerte. Sommerferieversjon av min kamp, sa Knausgård da VG møtte ham og Ekelund i Malmø i forbindelse med at fotballboken kom ut. VG+: Les stort intervju med Knausgård og Ekelund Knausgård, som sa opp som forfatter ved slutten av «Min kamp 6» (2011), er i aller høyeste grad fortsatt forfatter, og ikke minst en ivrig kronikkskribent. Den siste uken har det stormet rundt forfatteren i Sverige - der han skrev et rasende angrep på Sverige i en kronikk i Dagens Nyheter. Her hjemme i Norge er det samlede opplaget for de seks «Min kamp»-bøkene oppe i 468.000 i Norge. Knausgård har mottatt mange litterære priser, blant annet Brageprisen og Gyldendalprisen, og bøkene hans er oversatt til 20 språk.
Karl Ove Knausgård (46) har for lengst trukket tilbake sin oppsigelse som forfatter - og nå erfarer VG at han er klar med ny roman allerede til høsten.